Správa zo zahraničnej pracovnej cesty

1.	Účastník ZPC:
Titul, meno a priezvisko:	Ing. Jaroslav Holeček, PhD.
Pracovisko:			Akreditačná komisia
Pracovné zaradenie:		podpredseda
Znalosť jazykov:		nemčina, angličtina, ruština, portugalčina

2.	Zahraničná pracovná cesta:
Štát :				Maďarsko
Mesto: 				Budapešť
Vykonaná v dňoch:		28. - 29. 04. 2016
Účel cesty:			Účasť na 6. ENQA Members´forum 2016
Spôsob financovania:		Pobytové a cestovné náklady hradí MŠVVaŠ SR (68AA)

3.	Rámcový program pobytu:
28. 04. 2016			odchod  z Bratislavy autom do Budapešti v dopoludňajších hodinách
28. - 29. 04. 2016		6. ENQA Members´forum 2016 (viď priložený program)
29. 04. 2016			popoludní odchod z Budapešti, príchod do Bratislavy

4.	Stručný priebeh ZPC:
V dňoch 28. a 29. 04. 2016 som sa ako delegovaný  zástupca Akreditačnej komisie zúčastnil na 
6. ENQA Members´forum 2016 Európskej asociácie agentúr na zabezpečenie kvality vysokoškolského vzdelávania (ENQA) v Budapešti.
Program:
28.4.2016
1.	Otvorenie
2.	Prezentácia prístupu k zabezpečeniu kvality v subsaharskej Afrike
3.	Dialóg k zabezpečeniu a rozpoznaniu kvality- ako rozpoznať podvod
4.	Valné zhromaždenie ENQA
29.4.2016
5.	Nový vývoj v agentúrach na zabezpečenie kvality (QA)
a.	Prípadová štúdia FCM+D - veda, inovácie a zabezpečenie kvality
b.	Prípadová štúdia NVAO – hodnotenie programov orientovaných na výskum
6.	Workshopy k témam:
a.	Výskum a zabezpečenie kvality
b.	Podvod vo vysokoškolskom vzdelávaní
7.	Prezentácia výsledkov seminárov k vzdelávaniu členov akreditačných komisií
8.	Záver zasadnutia

K bodu 1:
Členské fórum otvoril Padraig Walsh, prezident ENQA a Ervin Balázs, prezident hostiteľskej maďarskej Akreditačnej komisie. Valné zhromaždenie pozdravil štátny tajomník pre vysoké školstvo maďarského ministerstva školstva pre ľudské zdroje, p. László Palkovics. Vo svojej prezentácii informoval o transformácii vysokého školstva v Maďarsku, ktorú začala vláda pred 2 rokmi. V súčasnosti je v Maďarsku 76 vysokých škôl, z toho 30 štátnych a 46 súkromných, na ktorých študuje približne 300 000 študentov. Nezamestnanosť absolventov VŠ je iba 2,5%. V minulom roku v spolupráci so spolkovou krajinou Bádensko-Württembersko začali so štúdium orientovaným na prax, v ktorom majú 500 študentov a v každom roku sa realizuje výučba v rozsahu 1 semestra v spolupráci s praxou.

K bodu 2:
Pán Goolam Mohamedbhai z asociácie afrických univerzít prezentoval systémy zabezpečenia kvality v subsaharskej Afrike. Napriek snahe európskych krajín, Svetovej banky a UNESCO sa nepodarilo zaviesť v týchto krajinách fungujúce systémy merania kvality VŠ - štúdia. Informoval o zrealizovaných i aktuálnych projektoch, ktorými sa snažia o vybudovanie týchto systémov. Prezentácia je k dispozícii na stránke www.enqa.eu, ako súčasť podkladov z tohto fóra.

K bodu 3:
Pán Andre Hesselbäck z Uppsala University zo Švédska informoval o rastúcom počte podvodov v oblasti vysokého školstva. Medzi najčastejšie falšované dokumenty patria certifikáty, diplomy, odpisy a citácie, rodné listy, odporúčania a jazykové testy. Medzi najväčšie centrá, v ktorých dochádza k tomuto javu patria: Neapol (Taliansko), Peking a Guangdong (Čína), Lagos (Nigéria), Hyderabad (India), Karaçi (Pakistan), Istanbul (Turecko) a Thajsko. Prezentácia sa nachádza na stránke www.enqa.eu, ako súčasť podkladov z tohto fóra.

K bodu 4:
Na krátkom Valnom zhromaždení zahrnutom do programu bola po procedurálnych otázkach zvolená za novú členku prezídia ENQA pani Nora Skaburskiene z Akreditačnej komisie SKVC z Litvy.  Schválené bolo aj čerpanie rozpočtu za rok 2015 a návrh rozpočtu na rok 2016.

K bodu 5:
a)	Pán Federico Moran, riaditeľ nadácie Madri+d zo Španielska, informoval o vysokoškolskom vzdelávaní v regióne Madrid, kde sa nachádza 15 univerzít s 270 000 študentmi, 50 výskumných inštitúcií s 29 000 výskumníkov a takmer 50 000 pracovných miest v oblasti výskumu a vývoja. Úlohou nadácie je podporovať aktivity výskumu a vývoja v oblasti a  akreditovať akademické inštitúcie v oblasti programov. Nadácia sa podieľala na 
9 európskych projektoch zameraných na oblasť transferu vedomostí, informácií, komunikácie a popularizácie vedy. V oblasti akreditácií ide o akreditačnú agentúru ministerstva školstva a kultúry pre vysoké školy, ktorá kladie dôraz na zvyšovanie kvality študijných programov smerom k uspokojovaniu potrieb praxe a zamestnávateľov. Prezentácia je dostupná na stránke www.enqa.eu , ako súčasť podkladov z tohto fóra.
b)	Pani Lineke van Bruggen z akreditačnej komisie Holandska a Flámska (NVAO) prezentovala overovanie výskumných master programov. Ide o dodatočnú akreditáciu k už jestvujúcej akreditácii pre prípravu na akreditáciu PhD - programov a výskumných programov. Takéto programy sú vhodné pre budúcich špičkových vedcov a sú akreditované v oblastiach:
•	biomedicínske vedy (15 programov/ 15 študentov na program),
•	behaviorálne vedy/vedy o správaní ( 15-20 programov/20 študentov na program),
•	humanitné vedy (60 programov/8 študentov na program),
•	sociálne vedy (30 programov/10 študentov na program).
Do budúcnosti plánujú takúto špeciálnu akreditáciu zahrnúť do riadnej akreditačnej procedúry. Prezentácia je na dostupná na stránke www.enqa.eu , ako súčasť podkladov z tohto fóra.

K bodu 6:
K obom témam: Výskum a zabezpečenie kvality a Podvod vo vysokoškolskom vzdelávaní sa uskutočnili paralelne 4 workshopy.
Pri preverovaní výsledkov výskumu pri overovaní kvality AK prevládal názor, že pri overovaní treba vychádzať hlavne z faktov sebaevaluácie vysokých škôl, následne si výsledky preveriť na internetových stránkach a nepodliehať informáciám z rozhovorov prípadne z postranných prameňov.
V rôznych krajinách sa tejto téme podvodov venujú rôzne. Väčšina akreditačných komisií nemá túto oblasť zahrnutú do svojej činnosti, a preto ju považujú za úplne novú pre činnosť AK.

K bodu 7:
Pán Douglas Blackstock z akreditačnej komisie Veľkej Británie (QAA) prezentoval výsledky z workshopov vzdelávania profesionálnych členov AK v rámci ENQA a návrh na profesionálne kompetencie pre členov akreditačných komisií. Návrh bol vypracovaný na základe požiadavky vedenia ENQA z apríla 2014. V materiáli sú definované základné kvalifikačné predpoklady, systémové a technické schopnosti a sociálne zručnosti profesionálnych členov akreditačných komisií. Materiál slúži ako metodické odporúčanie k činnosti AK. Prezentácia je na dostupná na stránke www.enqa.eu , ako súčasť podkladov z tohto fóra.
K bodu 8:
Prezident ENQA, p. Walsh a prezident maďarskej akreditačnej komisie p. Balázs ukončili 
6. Members´forum 2016.

5.	Prehľad prinesenej dokumentácie
Materiály z predmetnej ZPC sa nachádzajú na Sekretariáte AK a na www.enqa.eu .
6. Osobitne vyhodnotený očakávaný prínos ZPC
Oboznámenie sa s aktuálnymi témami a problémami v oblasti zabezpečenia kvality vysokoškolského vzdelávania:
•	hodnotenie výskumnej činnosti na vysokých školách v procese zabezpečovania kvality VŠ -vzdelávania;
•	kvalifikačné a osobnostné požiadavky na členov akreditačných komisií;
•	fenomén zvyšujúceho sa počtu podvodov pri získavaní VŠ - diplomov.
7. Spôsob zverejnenia výsledkov ZPC, prenos získaných informácií
S výsledkami bola oboznámená Akreditačná komisia na mimoriadnom 94. ZAK.
Správu vypracoval:	Jaroslav Holeček, podpredseda AK
Dátum:	5. mája 2016
Správu schválila:	Mária Holická, riaditeľka SAK